RIALACHÁN CUR CHUN FEIDHME (AE) 2022/1614 ÓN gCOIMISIÚN

an 15 Meán Fómhair 2022

lena gcinntear na limistéir iascaireachta domhainfharraige atá ann cheana agus liosta a bhunú de na limistéir inarb eol nó inar dócha éiceachórais mhuirí leochaileacha a bheith

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/2336 an 14 Nollaig 2016 ó Pharlaimint na hEorpa agus ón gComhairle lena mbunaítear coinníollacha sonracha maidir le stoic dhomhainfharraige a iascach san Atlantach Thoir Thuaidh agus forálacha maidir le hiascaireacht i bhfarraigí idirnáisiúnta an Atlantaigh Thoir Thuaidh agus lena n-aisghairtear Rialachán (CE) Uimh. 2347/2002 ón gComhairle (1), agus go háirithe Airteagail 7(2) agus 9(6) de,

De bharr an mhéid seo a leanas:

(1) Is é is aidhm do Rialachán (AE) 2016/2336, inter alia, cosc a chur ar thionchair mhóra dhíobhálacha ar éiceachórais mhuirí leochaileacha (VMEnna) ag iascaireacht dhomhainfharraige agus caomhnú fadtéarmach stoc éisc domhainfharraige a áirithiú.

(2) In Aibreán 2017, sheol an Coimisiún Eorpach glao ar shonraí de bhun Airteagal 7(1) de Rialachán (AE) 2016/2336. Mar fhreagairt ar an nglao sin, chuir na Ballstáit taifid isteach ar Chórais um Fhaireacháin Soithí (VMS) agus sonraí ábhartha infhíoraithe eile maidir le suíomh na ngníomhaíochtaí iascaireachta do speicis domhainfharraige soithí den sórt sin le linn na mblianta féilire tagartha 2009-2011.

(3) I mí Iúil 2017, agus bunaithe ar na sonraí a chuir na Ballstáit isteach (féach aithris (2) thuas), d’iarr an Coimisiún ar an gComhairle Idirnáisiúnta um Thaiscéalaíocht na Mara (ICES) comhairle a eisiúint chun na limistéir iascaireachta domhainfharraige atá ann cheana a chinneadh agus liosta a shainaithint de na limistéir inarb eol nó inar dócha VMEnna a bheith.

(4) I mí an Mheithimh (2) agus i mí na Samhna (3) 2018, chuir ICES in iúl don Choimisiún go raibh gá le sonraí breise VMEnna agus VMS chun a chomhairle a eisiúint. Chuir na Ballstáit na sonraí breise sin ar fáil don Choimisiún agus do ICES idir mí Aibreáin 2019 agus mí na Nollag 2020.

(5) Ina theannta sin, idir mí Dheireadh Fómhair 2019 agus mí Mheán Fómhair 2020, reáchtáil ICES sraith ceardlann leis na Ballstáit agus leis na páirtithe leasmhara chun samhail eolaíoch láidir a fhorbairt maidir le láithreacht VMEnna.

(6) An 5 Eanáir 2021, d’eisigh ICES an chomhairle (4) inar chinneadh na limistéir iascaireachta domhainfharraige atá ann cheana le haghaidh ghléasanna grinnill ag raon doimhneachta idir 400 méadar agus 800 méadar agus inar sainaithníodh liosta de na limistéir inarb eol nó inar dócha VMEnna a bheith. Mhol ICES, tar éis anailís a dhéanamh ar raon cásanna agus roghanna chun VMEnna a chosaint, gurb é an meascán is éifeachtúla an meascán lena liostaítear VMEnna le hinnéacs ard, meánach agus íseal de réir C-squares ag raon doimhneachta idir 400 agus 800 méadar, agus suaitheadh teoranta ar ghníomhaíochtaí iascaireachta a áirithiú (cás 2, rogha 1)san am céanna.

(7) An 17 Samhain 2021, d’iarr an Coimisiún ar ICES comhairle bhreise a eisiúint ina mbeadh comhordanáidí na limistéar iascaireachta domhainfharraige atá ann cheana agus an liosta de limistéir VME in uiscí an Aontais san Atlantach Thoir Thuaidh amháin. Is amhlaidh atá toisc go raibh uiscí na Ríochta Aontaithe san Atlantach Thoir Thuaidh san áireamh i gcomhairle ICES an 5 Eanáir 2021.

(8) An 7 Feabhra 2022, d’eisigh ICES an chomhairle sin (5).

(9) Ceanglaítear le Rialachán (AE) 2016/2336 ar an gCoimisiún gníomhartha cur chun feidhme a ghlacadh chun na limistéir iascaireachta domhainfharraige atá ann cheana a chinneadh mar aon leis an liosta de na limistéir inarb eol nó inar dócha VMEnna a bheith ar bhonn na faisnéise teicniúla agus eolaíche is fearr atá ar fáil. Níor cuireadh an fhaisnéis sin ar fáil don Choimisiún ach amháin i mí Feabhra 2022.

(10) Ar bhonn na faisnéise sin, ba cheart na limistéir iascaireachta domhainfharraige atá ann cheana a chinneadh in uiscí an Aontais.

(11) Ar an mbonn céanna, ba cheart liosta na limistéar inarb eol nó inar dócha VMEnna a bheith a bhunú in uiscí an Aontais.

(12) Tá an Rialachán Cur Chun Feidhme seo gan dochar don ghá atá le bearta caomhnaithe breise a theastaíonn chun na forálacha ábhartha agus seasamh an Choimisiúin a chomhlíonadh maidir le comhlíonadh a n-oibleagáidí faoi reachtaíocht ábhartha chomhshaoil an Aontais ag na Ballstáit.

(13) Níor thug an Coiste um Iascach agus Dobharshaothrú tuairim uaidh laistigh den teorainn ama a leag Cathaoirleach an Choiste síos,

TAR ÉIS AN RIALACHÁN SEO A GHLACADH:

Airteagal 1 Limistéir iascaireachta domhainfharraige atá ann cheana 1. Cinntear na limistéir iascaireachta domhainfharraige atá ann cheana i gcomhréir leis na comhordanáidí atá leagtha amach in Iarscríbhinn I. 2. Beidh na limistéir iascaireachta domhainfharraige atá ann cheana faoi réir na rialacha a leagtar amach i Rialachán (AE) 2016/2336, agus go háirithe Airteagal 8(2) agus (4) den Rialachán sin maidir le húdaruithe iascaireachta a theorannú agus maidir leis an gcosc ar iascaireacht le gléasanna grinnill ag doimhneacht faoi bhun 800 méadar.

Airteagal 2 Liosta de na limistéir inarb eol nó inar dócha éiceachórais mhuirí leochaileacha (VMEnna) a bheith 1. Tá liosta na limistéar inar eol nó inar dócha VMEnna a bheith ar aon dul leis na comhordanáidí a leagtar amach in Iarscríbhinn II. 2. Beidh na limistéir inarb eol nó inar dócha VMEnna a bheith faoi réir na rialacha a leagtar amach i Rialachán (AE) 2016/2336, agus go háirithe Airteagal 9(1) agus (9) den Rialachán sin maidir lena chur i bhfeidhm ar oibríochtaí iascaireachta le gléasanna grinnill ag doimhneacht faoi bhun 400 méadar agus an cosc ar iascaireacht le gléasanna grinnill i ngach limistéar ainmnithe den sórt sin.

Airteagal 3 Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 15 Meán Fómhair 2022. Thar ceann an Choimisiúin An tUachtarán Ursula VON DER LEYEN

(1) IO L 354, 23.12.2016, lch. 8.

(2) ICES 2018. Comhairle maidir le suíomhanna agus suíomhanna dóchúla VMEnna in uiscí an Aontais san Atlantach Thoir Thuaidh, agus an lorg iascaireachta ó 2009-2011.

(3) ICES 2018. Seirbhís theicniúil chun cabhrú le léirmhíniú a dhéanamh ar chomhairle ICES maidir le suíomhanna agus suíomhanna dóchúla VMEnna in uiscí an Aontais san Atlantach Thoir Thuaidh, agus an lorg iascaireachta.

(4) ICES. 2021. Iarraidh ón Aontas ar comhairle maidir leis an liosta de na limistéir inarb eol nó inar dócha VMEnna a bheith agus ar na limistéir iascaireachta domhainfharraige atá ann cheana (uimhir thagartha. (AE)2016/2336).

(5) ICES. 2022. Iarraidh ón Aontas ar Sheirbhís Theicniúil chun aschur sonraí a sholáthar faoi chomhairle ICES 2021 maidir leis an rialachán maidir le rochtain ar an domhainfharraige (uimhir thagartha (AE)2016/2336) mar chomhordanáidí do limistéar uiscí an Aontais amháin.